Vilmundskvæðið

*1. Táttur*

1. Lurtið eftir kvæðinum,

ið vakurt er at hoyra,

meðan eg kvøði um barðagar,

har svørini sungu í droyra.

*Gar í dans frúa, sprund eg fagurt kjos,*

*dansa mær til handa*

*so fagurliga, sum tú kann,*

*gar i dans frúa.*

2. Jørmundur varð a navni nevndur

kongur í Garðarriki.

Jørmundur eitur hans menskur son,

sum fáir finnast slíkir.

3. Jørmundur eitir kongsins sonur

raskur í øllum verka,

hann eigur sær ein stallbroður,

teir kalla hann Vilmund sterka.

4. Tað var siður í garðaríki

burtur á skóg at ganga,

so fór hvør í sin ætt

tey villini djór at fanga.

5. Tað var Jørmundur kongsins sonur

burtur a skógina fór,

Vilmundur fylgdi aftaná,

og báðir at veiða djór.

6. Dimma myrkur og toka tjúkk

niður a landi dróg,

Vilmundur og kongsins sonur

teir viltust burtur a skóg.

7. So gingu teir I tjúkkari toku,

eina so drúgvu leið,

Leitaðu vítt um allan skóg,

men alt bar burtur av leið.

8. Kongssonur leingi vilstur var,

áðrenn hann vegin fann,

hitti so á tað gøtuna,

sum heim at borgum rann.

9. Hann hoyrir snakk og manna skrál,

ið vert er eftir at slota.

Kongsins menn a borgum standa,

teir sóu ein skipaflota.

10. Teir sóu ein storan skipaflota,

eftir havi líða,

hildu eftir gomlum vana,

ófrið hava at týða.

11. Teir sóu ein stóran skipaflota,

seglini svørt sum ravn,

nú er at vænta orrusta,

teir løgdu í Borgarhavn.

12. Sigldi í havn tann skipafloti,

løgdu inn at stein.

Blámenn lupu á landið upp,

so ikki bleiv efturi ein.

13. Teir slógu sínar tjaldbúðir

skamt frá sjóvarstrond.

allir vóru blámenn grummir

komnir at taka lond.

14. Og búgvast teir til bardagar

alt fyri uttan sorg,

Tólv av svørtu blámonnum,

Teir ríða heim í borg.

15. Teir ríða snart og stundisliga

at flyta harra orð.

Komu so I høllina inn

Tá kongurin sat yvir borð.

16. Svaraði ein av blámonnum,

tit haldið upp mat at skerða,

meðan eg míni ørindi

frá mínum harra má bera.

17. Skjøldur skalt tú nevna meg,

ið væl kann beita brandi.

Eg eri sendur av Búris kongi,

sum ræður for bláa landi.

18. Hann hevur hoyrt á skamri stund,

at tú eigur dóttir væna,

Eingin finnur í nøkrum landi,

ta vænari moy enn hana.

19. Hann torir ikki Búris kongur

um mína dóttir at biðja,

Heldur vil eg skipari verða

enn gera sum tit siga.

20. O, vil tú ikki tína dóttir

senda okkum til handa,

Vit skulu hana av borgum taka

og flyta niður til stranda.

21. Hoyr tú Jørmundur kongurin,

tú stikk honum ongi skør,

hann leggur eld í borgina

og drepur teg við svørð.

22. Tú hevur ikki í verðini

nakran menskari mann,

sum í einum einvígi,

ið torir at berjast við hann.

23. O, tú hevur ikki reystleika

ímóti honum at standa.

Lív títt er í hansara hond

og bæði gull og landa.

24. Og tað man verða eitt deyða verk

at standa honum ímóti:

”Tað bítur ei knívur á hansara húð

enn tað bítur knívur á gróti.”

25. Tað drívir blóð í heidna kongi

tekur so hart at njósa,

óvist er at gabba av,

hvør sigurin hevur at kjósa.

26. Jørmundur eitur mín menski son(ur),

hann ræður for systir góð,

Eg gevi einki svar í dag,

tí hann er burtur a skóg.

27. Ei verður kappin Búris kongur

at bíða honum um stund.

Hann setur eld a tína borg

og drepur teg sum ein hund.

28. Ei fer hann at reisa til tin

ein gálga av træ og strikku.

Hann tekur teg við báðum hondum

og brýtur tín háls í stykkir.

29. Burtur riðu sveinarnir,

sum vóru av blámanns ríki.

Nú er kongssonur afturkomin,

hann frættir tíðindi slíki.

30. Hoyr tú Jørmundur sonur mín

hvat er best at ráa.

Skulu vit búgvast til bardagar

ímóti teimum at sláa?

31. Vit skulu búgvast til bardagar

og ikki um annað at røða.

Fyrsti táttur úti er,

men nógv er eftir at kvøða.

*2. Táttur,*

32. Táttur ein at enda er,

men kvæðið varar longur.

Nú skal eg taka upp annan tátt

og vita hvussu gongur.

33. Jørmundur læt sær liðið samla

saman á nattartíð.

Áðrenn dagur at lýsa tók,

Tá var hann búgvin til stríð.

34. Búris vaknar í sínum tjøldum

áðrenn tað lysir bjart.

Rópar hann á sín ransmanna hóp,

og biður teir standa upp snart.

35.Brutu út úr tjøldunum

teir bíta í stál við tonnum,

berserkar og kolbitar

at berjast mót borgarmonnum.

36. Jørmundur førdi borgarher

ei mundu blámenn bíða.

Møttust teir á eini slættari mark

teir brustu saman at stríða.

37. Tað var Jørmundur kongsins sonur,

rendi í stríði fram.

Ruddið sær eina so breiða gøtu,

fram at merkismann.

38. Eingin toldi hansara høgg,

men allir fullu a fløtu.

Rendi so djúpt í herin fram,

hann ruddið breiða gøtu.

39. Skjøldur var tann berserkur

sum blámannamerki hevði,

rendi imoti Jørmudi

og spjótið til hann legði.

40. Hann høggur til við dyggum spjóti,

ilt er fyri at verða,

Kongsonur sprakk í loftið upp,

sum hann var vanur at gerða.

41. Spjóti stóð í jørðini fast,

hin dvøldist nakað tá,

Jørmundur høgg við baðum hondum,

tá hann hetta sá.

42. Høggi kom um tvørar herðar,

geislar skiltust fra.

Tá fall Skjøldur berserkur

hann deyður á vølli lá.

43. Tá fall Skjøldur berserkur,

hann deyður a vølli lá,

slíkt mundi síggja Búris kongur,

sum nær var staddur hjá.

44. Rendi hann móti Jørmundi,

hann ætlar hans høvur at klúgva,

høggur niður í gyltan hjálm,

so stórir neistar flúgva.

45. Neistar flugu sum smiðjueldur

mikið var sús og skrál,

login festi næsta skóg,

tað birtist so bjart eitt bál.

46. Hoyrast mundi langan veg,

vapnar brakan og skral,

kongsins sonur hann finnur tá

at ikki bítir a stál.

47. Jørmundur sínum svøri brá,

hann brúkar styrki alla.

Høggi kom á Búris kong

niður a beran skalla.

48. Høggi kom a beran skalla,

gleið sum eftir lunni,

loystið nøs og kjálkabein

so tennirnar stukku úr munni.

49. Kongssonur var tá møddur í stríð,

av sári hann hevði fingið.

Segnaði niður á grønan vøll,

hann lá á óviti longi.

50. Tá kom fall a Borgarher,

blámenn hildu skrál,

Trokaðu fram vi búnum brandi,

teir bóru at borgum bál.

*2. Táttur,*

51. Vilmundur var a skógni vilstur,

nu er hann komin at høllum,

frættir hann frá blámonnum

og teirra verkum øllum.

52. Vilmundur nu at frætta fekk

at stríðið stóð fyri borg,

Kongsins sonur er niðurfeldur

og fólkið flýtt av sorg.

53. Ta ið hann fekk tey tíðindur

ta ornaði hansara blóð,

skundar sær við miklari vreiði

at klæðast í herklæði góð.

54. Vilmundur tekur ein tjúkkan hjelm

og setir á beran skalla,

fýra foldaða ringbrynju,

slíkt kann mann kempu kalla.

55. Tað var Vilmundur kempan sterk,

heitt var hansara blóð,

skundar hann sær til baradaga

og har, sum stríðið stóð.

56. Herviligur hann trokaði fram

bæði við svøri og spjoti,

Eggjaði teimum sum undan runnu

til aftur at halda imóti.

57. Vilmundur rendi í herin fram

hann hjó so brynjur stukku.

Blámenn fella fyri hans fót

teir undan honum fuku.

58. Vilmundur rendi í herin fram

slikt mundi Búris síggja.

Blámenn fella fyri hans fót,

sum grasið fellur for líggja.

59. Rendi hann tá mót Vilmundi,

sum vendi honum ímóti,

sipaði hvør til annan fast

tað bæði við svøri og spjóti.

60. Høgga títt teir liva lit,

av bar barnagaman,

eldur reyk av svørunum,

tá eggjar brustu saman.

61. Búris kongur svøri brá

hann móti Vilmundi slóð.

Høggið kom í andlitið

so út dreiv mikið blóð.

62. Ta ið Vilmundur sviðan fekk,

tá brá honum við so hart.

Trívir hann eftir Búris kongi

við so miklari makt.

63.Hann trívir eftir Búris kongi

við so miklari skund,

svørðið stakk úr hándum leyst,

tað fleyg so langt í lund.

64.Svørið feyk so langan veg

tað fleyg ur hondum leyst.

Trivir hann eftir øksini,

hann hevur við súið fest.

65.Vilmundur reiggjar øksina

av so góðum treysti.

So slóg hann til Buris kong

at stáli stakk fra brósti.

66.Ikki beit a bringubeinið

um tað merkti skinn.

Kongurin gav so stort eitt skrál

tað hoyrdist út og inn.

67. Tá ið Buris sviðan fekk,

hann gav so stórt eitt skrál.

Vilmundur høgg við báðum hándum,

tá helt ikki stál.

68. Tungt var slag av øksahamri

ei mundi megin feila.

Hjalmurin sprakk av Búris kongi

hamarin stóð í heila.

69. Ta ið hann hevði niðurfelt

Buris kong til valla,

Rendi hann móti blámonnum,

hann rak teir burtur allar.

70. Tóku góðs og herklæðir

sum vítt um vøllin lá.

Tóku gull og hjálmar og brynjur

so ikki fekst tølir á.

71. Tóku gull og hjálmar og brynjur

so ikki fekst tølir á,

komu so fram til kongs son,

teir sóu hvar hann lá.

72. Ta ið teir lívsmakt við honum kendi

lætnaði hjartasorg,

skutu undir hann skjøldrarnar,

og bóru hann heim í borg.

73. Breiddu yvir hann breiðasilki

bóru hann heim í borg.

Tak við sæla systir góð

og grøð tú dyggan drong.

74. Grøddi hon hann um dagar,

grøddi hon hann í trá,

sætta dag í sjeyndu viku

hann fór í brynju blá.

75. sætta dag í sjeyndu viku

for hann í brynju nýggja,

so varð hann leiddur í høllina inn

so vanur garpur at síggja.

76. Jørmundur og Vilmundur

teir ráa for Garðariki.

So var eingin í verðini,

sum tá var teirra liki.